

**H O T Ă R Â R E**

privind aprobarea Protocolului de cooperare între JUDEȚUL CLUJ,

prin Consiliul Județean Cluj, și Organizaţia pentru Protecţia

Mediului și Combaterea Braconajului

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 74 din 24.04.2023 pentru aprobarea Protocolului de colaborare între Județul Cluj, prin Consiliul Judeţean Cluj, și Organizaţia pentru Protecţia Mediului și Combaterea Braconajului, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 16604 din 24.04.2023; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 16601/24.04.2023 și nr. 16673/24.04.2023 și de Avizul cu nr. 16604 din 26.04.2023 adoptat de Comisia de specialitate nr. 7, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* adresa Organizaţiei pentru Protecţia Mediului și Combaterea Braconajului înregistrată la Consiliul Judeţean Cluj sub nr. 16356 din 21 aprilie 2023;
* Ordinului Ministerul Mediului, Apelor și Pădurilor nr. 3.288/2022 pentru aprobarea Ghidului de finanţare a Programului vizând educaţia şi conştientizarea publicului privind protecţia mediului;

Luând în considerare prevederile

* art. 80 și ale art. 81 alin. (1) și (2) din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 - 140, ale art. 142 – 152 și ale art. 215 - 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. d) și e) alin. (5) lit. i) și alin. (7) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 90 lit. e) din Ordonanţă de urgenţă a Guvernului nr. 195/2005 privind protecţia mediului, cu modificările și completările ulterioare;
* Ordonanţei Guvernului nr. 26/2000 cu privire la asociaţii şi fundaţii, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă Protocolul de cooperare între Județul Cluj, prin Consiliul Județean Cluj, și Organizaţia pentru Protecţia Mediului și Combaterea Braconajului în vederea sprijinirii

desfășurării unor activități informative care au ca scop educarea şi conştientizarea publicului cu privire la protecţia mediului, cuprins în **anexa** care face parte integrantă din prezenta hotărâre.

**Art. 2.** Se împuternicește Președintele Consiliului Județean Cluj să semneze, în numele și pentru JUDEȚUL CLUJ, protocolul de cooperare precizat la art. 1.

**Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Administrație și Relații Publice - Serviciul Relaţii Publice și Direcția de Administrare a Domeniului Public și Privat al Județului Cluj.

**Art. 4.** Prezenta hotărâre se comunică Direcției de Administrație și Relații Publice; Direcției de Administrare a Domeniului Public și Privat al Județului Cluj; Organizaţiei pentru Protecţia Mediului și Combaterea Braconajului, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet „www.cjcluj.ro".

**Contrasemnează:**

**PREŞEDINTE,**  p. **SECRETAR GENERAL AL JUDEŢULUI,**

**Alin Tișe Simona Gaci**

**Nr. 76 din 26 aprilie 2023**

*Prezenta hotărâre a fost adoptată cu 35 voturi “pentru”, fiind astfel respectate prevederile legale privind majoritatea de voturi necesară.*